
α-Hidroxi-benzilfoszfonátok reakciója dialkil-acetiléndikarboxiláttal

Kulcsszavak: α-hidroxifoszfonát; bioaktivitás; α-aminofoszfonát; 2D-NMR; szerves szintézis
Az α-hidroxifoszfonátok jelentőségét bioaktivitásuk szempontjából már számos területen felfedezték, így ismertek baktérium-, vírus-, gomba-, és rovarölő tulajdonságai, de beszámoltak már antioxidáns és citotoxikus hatásairól is. Mindezen tulajdonságok enzim-inhibíciós képességével függnek össze.
Kutatómunkám során szubsztituált benzaldehidek és dialkil-foszfitok reakciójából nyert α-hidroxi-benzilfoszfonátok addíciós reakcióját valósítottuk meg dimetil- és dietil-acetiléndikarboxilát vegyületekkel 1,4-diazabiciklo[2.2.2]oktán (DABCO) katalizátor jelenlétében. A reakció körülményeit optimáltuk, a kapott nyers termékeket kromatográfiásan tisztítottuk, majd különböző analitikai vizsgálatokkal vizsgáltuk és elemeztük (NMR, LC-MS). A keletkezett termék E/Z izomer keverék volt, melyek pontos arányát 2D NMR segítségével határoztuk meg. A termékeket katalitikusan hidrogéneztük, mely során diasztereomer elegyeket kaptunk. A kapott adduktokat bioaktivitási vizsgálatra küldtük, melyek eredményeire még várunk.Munkám folytatásaként hasonló kísérletekbe kezdtünk α-aminofoszfonát vegyületekkel is.



